TEACHTAIREACHT ÓN gCOIMISIÚN

Leasú ar an gCreat Sealadach maidir le bearta státchabhrach chun tacú leis an ngeilleagar le linn ráig reatha COVID-19

(2022/C 423/04)

1. RÁIG COVID-19 AGUS AN TIONCHAR ATÁ AICI AR AN nGEILLEAGAR

1. An 19 Márta 2020, ghlac an Coimisiún an Creat Sealadach maidir le bearta státchabhrach chun tacú leis an ngeilleagar le linn ráig reatha COVID-19 ( 1 ) (“Creat Sealadach maidir le COVID”), creat a leasaíodh roinnt uaireanta ( 2 ) chun freastal ar na riachtanais athraitheacha le linn na géarchéime.

2. I mí na Samhna 2021, chuir an Coimisiún roinn 3.13 nua leis an gCreat Sealadach maidir le COVID chun a chur ar chumas na mBallstát tacaíocht infheistíochta a sholáthar arb é is aidhm di forbairt na ngníomhaíochtaí eacnamaíocha is gá le haghaidh filleadh ar fhás inbhuanaithe fadtéarmach a éascú agus éifeachtaí eacnamaíocha diúltacha na paindéime a shárú.

3. I mí na Bealtaine 2022, d’fhógair an Coimisiún go gcuirfeadh sé deireadh leis an gCreat Sealadach maidir le COVID de réir a chéile. Níor cuireadh síneadh leis an gCreat Sealadach maidir le COVID tar éis an 30 Meitheamh 2022 i leith fhormhór na n-uirlisí a sholáthraítear. Chun éifeacht aille a sheachaint agus chun a dhóthain ama a bheith ann le haghaidh rolladh amach agus chur chun feidhme na n-uirlisí téarnaimh a leagtar amach i ranna 3.13 agus 3.14 go háirithe, tá dáta éaga níos déanaí ag na ranna sin den Chreat Sealadach maidir le COVID. Le roinn 3.13 tugtar an fhéidearthacht do na Ballstáit tacaíocht shonrach infheistíochta a sholáthar go dtí an 31 Nollaig 2022, agus le cuid 3.14 ceadaítear bearta tacaíochta sócmhainneachta an 31 Nollaig 2023.

4. Tugann an Coimisiún dá aire ganntanais lucht saothair agus suaitheadh leantach ar shlabhraí an tsoláthair tar éis phaindéim COVID-19. Tugann an Coimisiún dá aire freisin go bhfuil tuilleadh moille tagtha ar an téarnamh eacnamaíoch ó ghéarchéim COVID, i bhfianaise iarmhairtí an ionsaí gan chúis a thug an Rúis faoin Úcráin do gheilleagair na mBallstát ( 3 ) . I bhfianaise na bhfíricí sin, measann an Coimisiún go bhfuil údar maith le tuilleadh ama a thabhairt chun go mbainfidh an beart lena gceadaítear tacaíocht infheistíochta i dtreo téarnamh inbhuanaithe amach a chuspóirí.

2. SÍNEADH LEIS AN TACAÍOCHT INFHEISTÍOCHTA I dTREO TÉARNAMH INBHUANAITHE

5. Leasaítear pointe 91 mar a leanas: “Féadfar cabhair faoin roinn seo a chur le cabhair faoi choinne infheistíocht réigiúnach a bhfuil fógra le tabhairt fúithi agus a charnadh le cineálacha eile cabhrach faoi na coinníollacha a shonraítear i bpointe 20 den Chreat Sealadach seo. Ní fhéadfar cabhair a dheonaítear faoin gCreat Sealadach Géarchéime (*1) a charnadh le cabhair faoin roinn seo i dtaca leis na costais incháilithe chéanna. Ní fhéadfaidh méid iomlán na cabhrach dul thar 100 % de na costais incháilithe in imthosca ar bith. Mar thoradh air sin, eisiatar an carnadh le hionstraimí cabhrach eile lena bhféadfaí bearna chistithe a chumhdach. (*1) IO C 131I , 24.3.2022, lch 1.”"

6. Leasaítear pointe 93 mar a leanas: “93. Féadfar cabhair faoin alt seo a dheonú go dtí an 31 Nollaig 2023. Eisiatar cabhair le haghaidh infheistíochtaí a rinneadh roimh an 1 Feabhra 2020.”

(1) IO C 91I, 20.3.2020, Lch. 1.

(2) IO C 112I, 4.4.2020, Lch. 1; IO C 164, 13.5.2020, Lch. 3; IO C 218, 2.7.2020, Lch. 3; IO C 340I, 13.10.2020, Lch. 1; IO C 34, 1.2.2021, Lch. 6; IO C 473, 24.11.2021, Lch. 1.

(3) Teachtaireacht ón gCoimisiún maidir le Creat Sealadach Géarchéime le haghaidh bearta státchabhrach chun tacú leis an ngeilleagar tar éis an ionsaí a rinne an Rúis i gcoinne na hÚcráine (IO C 131I, 24.3.2022, lch 1).